Overvåkingen skal ifølge britisk avis ha skjedd etter at NSA fikk telefonnumre fra en offentlig ansatt.

Av Kjell Persen

Den britiske avisen The Guardian skriver torsdag kveld at den amerikanske etterretningsorganisasjonen National Security Agency (NSA) kan ha overvåket 35 statsledere.

Avisen viser til et hemmelig dokument som de har fått av varsleren Edward Snowden, der det står at en ikke navngitt ansatt i et annet statsorgan skal ha gitt NSA 200 numre til politiske og militære ledere, og det var både direkte-, mobil-, faks- og hjemmetelefonnummer som ble oppgitt. 43 av numrene hadde ikke vært tilgjengelig for NSA tidligere.

Det skapte furore i Tyskland da tidsskriftet Der Spiegel skrev at statsminister Angela Merkels mobiltelefon skal ha blitt overvåket av den amerikanske etterretningstjenesten NSA.

De nye Snowden-lekkasjene er ikke gode nyheter for Det hvite hus, som fortsatt nekter å kommentere NSAs angivelige avlytting av den tyske statsministeren. En pressetalsmann vil overhodet ikke si noe om saken, og Tysklands regjering har kalt inn USAs ambassadør på teppet.

Ifølge The Guardian tyder Snowden-dokumentet fra 2006 på at denne overvåkingen ikke var et isolert tilfelle. Avisen hevder at det nevnte tilfellet blir omtalt som et eksempel til etterfølgelse. Dokumentet sier også at avlyttingen hadde gitt «lite etterretning å melde».

Talsmannen Jay Carney medga torsdag at avsløringene dagen før om mulig avlytting av Angela Merkels mobiltelefon hadde skapt spenning i forholdet til USAs nære allierte Tyskland. Men lenger ville han ikke gå.

Carney framholdt i stedet at han ikke kan gi offentlige kommentarer til noen «bestemt, påstått etterretningsvirksomhet». Onsdag sa han nokså tvetydig at USA ikke avlytter Merkel nå eller vil gjøre det i fremtiden – men ikke uttrykkelig avviste at slik avlytting har skjedd tidligere.

NSA skal ha avlyttet millioner av telefonsamtaler i Italia, Frankrike og Tyskland. Også flere land i Latin-Amerika skal ha vært utsatt for overvåking.

Flere europeiske land har i likhet med Tyskland og Frankrike reagert svært sterkt på avsløringene, og krever en forklaring fra USA.

Ifølge nettstedet Cryptome er NSAs avlyttingskapasiteter langt større enn det som tidligere har vært kjent, de anslår at NSA har klart å avlytte opp mot 125 milliarder telefonsamtaler i løpet av en måned. (TV 2/NTB)